Linuxkjernen og derivater av Berkeley Software Distribution (BSD) har i årenes løp overtatt mange av oppgavene til X11, deriblant minnehåndtering, prioritering av kommandoer og modus-setting. Andre funksjoner er overtatt av programvarebiblioteker for skrifttyper og 2D-grafikk. Wayland overlater disse oppgavene til operativsystemkjernen og biblioteker, og er derfor både enklere og raskere enn X11. Mange skrivebordsmiljøer som opprinnelig benyttet X11 som en mellomliggende prosess utenfor operativsystemkjernen, har etterhvert gått over til å støtte Wayland.